b'\n_START_ARTICLE_\nAutomaat (relv)\n_START_SECTION_\nT\xc3\xb6\xc3\xb6p\xc3\xb5him\xc3\xb5te\n_START_PARAGRAPH_\nAutomaadi t\xc3\xb6\xc3\xb6p\xc3\xb5him\xc3\xb5te sarnaneb kuulipilduja omaga ning seisneb p\xc3\xbcssirohugaaside j\xc3\xb5u v\xc3\xb5i harvem tagasil\xc3\xb6\xc3\xb6gi j\xc3\xb5u \xc3\xa4rakasutamises lasu ajal relva uuesti laadimiseks. Sel moel tulistab relv automaattulere\xc5\xbeiimis, kuni p\xc3\xa4\xc3\xa4stik vabastatakse v\xc3\xb5i l\xc3\xb5peb laskemoon salves. \xc3\x9cksiklaskude re\xc5\xbeiimis tuleb uue lasu tulistamiseks p\xc3\xa4\xc3\xa4stik iga lasu j\xc3\xa4rel korraks vabastada. M\xc3\xb5ningaid moodsamaid automaate saab seadistada ka m\xc3\xb5nelasulistele l\xc3\xbchikestele valangutele._NEWLINE_M\xc3\xb5nedki t\xc3\xa4nap\xc3\xa4eva kergekuulipildujad on ehituselt ja t\xc3\xb6\xc3\xb6p\xc3\xb5him\xc3\xb5ttelt automaadi edasiarendused.\n_START_SECTION_\nAjalugu\n_START_PARAGRAPH_\nEnne automaatide kasutuselev\xc3\xb5ttu t\xc3\xa4itsid nende \xc3\xbclesannet p\xc3\xbcstolkuulipildujad (nimetati m\xc3\xb5nikord samuti "automaatideks"), harvem ka kergemad kergekuulipildujad. P\xc3\xbcstolkuulipildujad olid k\xc3\xbcll head l\xc3\xa4hiv\xc3\xb5itluses, kuid nende efektiivne laskekaugus ja kuuli energia j\xc3\xa4id lahingus napiks. Kergekuulipildujad aga olid enamasti liikuvas lahingus siiski liiga rasked ja kohmakad. Esimene reaalselt toimind ning Esimeses maailmas\xc3\xb5jas ja Talves\xc3\xb5jas kasutusel olnud automaat oli Venemaal tehtud Feodorovi automaat, mis kasutas n\xc3\xb5rgemat padrunit kui Mossini vintp\xc3\xbcss._NEWLINE_Teises maailmas\xc3\xb5jas laiemalt kasutusele v\xc3\xb5etud automaat oli 7,92\xc2\xa0mm nn poolpika padruniga Sturmgewehr 44. Sellele j\xc3\xa4rgnes vahetult p\xc3\xa4rast s\xc3\xb5da osaliselt sakslastelt kopeeritud, aga modifitseeritud kujul N\xc3\xb5ukogude Liidus valmistatud 7,62\xc2\xa0mm automaat AK-47, mis v\xc3\xb5eti kasutusele massiliselt._NEWLINE_20. sajandi teisel poolel sai automaat juba k\xc3\xb5igi armeede p\xc3\xb5hiliseks k\xc3\xa4situlirelvaks._NEWLINE_Enamikus riikides on lubatud automaate omada vaid s\xc3\xb5jav\xc3\xa4e- ja korrakaitse\xc3\xbcksustel._NEWLINE_USAs on lubatud tsiviilk\xc3\xa4ibes omada automaate, mis on valmistatud enne 19. maid 1986, kui v\xc3\xb5eti vastu tulirelvaomanike kaitseseadus (Firearms\' Owners Protection Act of 1986), v\xc3\xa4lja arvatud Delaware, Hawaii, Illinoisi, Iowa, Kansase, New Yorgi, Rhode Islandi ja Washingtoni (v\xc3\xa4lja arvatud juhul, kui ostetud enne 1. juulit 1994) osariigis. Selle jaoks on vaja saada luba alkoholi, tubaka, tulirelvade ja l\xc3\xb5hkeainete ametilt (ATF), l\xc3\xa4bida taustakontroll ning osta 200-dollariline maksum\xc3\xa4rk. Relv registreeritakse.'